Γνωμοδότηση της Οικονομικής και Κοινωνικής Επιτροπής με θέμα την «Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 92/109/ΕΟΚ του Συμβουλίου σχετικά με την παρασκευή και εμπορία ορισμένων ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών»

(98/C 214/04)

Στις 10 Φεβρουαρίου 1998 και σύμφωνα με το άρθρο 100 Α της ΣΕΚ, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 31 Μαρτίου 1998 με βάση εισηγητική έκθεση του κ. Fuchs.

Κατά την 354η σύνοδο ολομέλειας της 29ης και 30ής Απριλίου 1998 (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 117 ψήφους υπέρ και 3 αποχές την ακόλουθη γνωμοδότηση.

1. Εισαγωγή

1.1. Στο πλαίσιο των παγκόσμιων προσπαθειών για την καλύτερη καταπολέμηση των ναρκωτικών, ιδιαίτερη σημασία έχουν τα μέτρα προκειμένου να εμποδισθεί η (απαγορευμένη) παράνομη παρασκευή ναρκωτικών () και ψυχοτρόπων ουσιών (). Ένα στοιχείο αποφασιστικής σημασίας για το θέμα αυτό είναι η συνεκτίμηση του γεγονότος ότι είναι αδύνατη η (απαγορευμένη) παραγωγή σε διεθνές και σε εθνικό επίπεδο ελεγχόμενων ημισυνθετικών () και συνθετικών ουσιών () χωρίς (καταχρηστική) χρησιμοποίηση χημικών ουσιών.

1.2. Οι διάφορες ειδικές χημικές ουσίες, που είναι απαραίτητες για την παρασκευή ναρκωτικών (τελικά προϊόντα) προέρχονται εν μέρει από το νόμιμο κύκλωμα χρήσης, με μεγάλη ποικιλία και μεθόδους, μέσω εγκληματιών ή εγκληματικών οργανώσεων.

1.3. Συγκεκριμένα, το συνολικό πρόβλημα της καταπολέμησης της παράνομης χρήσης χημικών ουσιών για την παρασκευή ναρκωτικών ρυθμίζεται με το άρθρο 12 της «Σύμβασης των Ηνωμένων Εθνών κατά της παράνομης διακίνησης ναρκωτικών και ψυχοτρόπων ουσιών του 1988» (). Οι ρυθμίσεις αυτές αποτελούν τη βάση των αυστηρών υποχρεώσεων εποπτείας και ελέγχου σχετικά με τις 22 πρόδρομες ουσίες (), οι οποίες χρησιμοποιούνται στην παράνομη παρασκευή ημισυνθετικών και συνθετικών ουσιών, και στη διακίνηση των προδρόμων ουσιών από τους οικονομικούς παράγοντες του τομέα αυτού. Οι υποχρεώσεις αυτές περιλαμβάνουν π.χ. την καταγραφή, την χορήγηση άδειας και την απόκτηση άδειας εξαγωγής αλλά και την απαίτηση για συνεργασία μεταξύ των συμβαλλομένων μερών, καθώς και μέτρα για τη συνεργασία των οικονομικών παραγόντων του τομέα με τις εθνικές αρμόδιες αρχές.

1.4. Οι ρυθμίσεις του άρθρου 12 της Σύμβασης του ΟΗΕ του 1988 μεταφέρθηκαν στην κοινοτική νομοθεσία για την ενδοκοινοτική διακίνηση () των 22 αυτών πρόδρομων ουσιών με την «Οδηγία 92/109/ΕΟΚ του Συμβουλίου της 14 Δεκεμβρίου 1992 σχετικά με την παρασκευή και την εμπορία ορισμένων ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών» ().

1.5. Στο Ευρωπαϊκό Συμβούλιο του Δουβλίνου, το Δεκέμβριο 1996, έγινε σαφές ότι πρέπει να σταματήσει η εσωτερική παραγωγή και παράνομη διακίνηση συνθετικών ναρκωτικών ουσιών στα κράτη μέλη. Ακόμη, αναφέρθηκε ότι «εν τω μεταξύ το πρόβλημα έχει λάβει συνολικές διαστάσεις και γίνεται σαφές ότι οι αρμόδιες οργανώσεις στο πλαίσιο των Ηνωμένων Εθνών (...) οφείλουν να ασχοληθούν εντονότερα με το ζήτημα...».

1.6. Μετά το Ευρωπαϊκό Συμβούλιο του Δουβλίνου, η Επιτροπή δημοσίευσε «Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τον έλεγχο των νέων συνθετικών ναρκωτικών» (). Η Ανακοίνωση ασχολείται με το πρόβλημα των «νέων συνθετικών ναρκωτικών» (), αναλύει τα υφιστάμενα μέσα καταπολέμησής τους σε κοινοτικό και διεθνές επίπεδο, διασαφηνίζει ορισμένες από τις διάφορες λύσεις σε εθνικό επίπεδο και εξετάζει τα στοιχεία για μια λύση σε επίπεδο ΕΕ.

1.7. Όσον αφορά τις πρόδρομες/χημικές ουσίες, οι οποίες χρησιμοποιούνται καταχρηστικά για την παρασκευή αυτών των «νέων συνθετικών ναρκωτικών», η εν λόγω ανακοίνωση αναφέρει τα εξής:

«Η περίπτωση των "νέων συνθετικών ναρκωτικών" είναι πιο προβληματική από την περίπτωση των υπόλοιπων ναρκωτικών και ψυχοτρόπων ουσιών, δεδομένου ότι αφορά ουσίες με ελαφρά τροποποιημένη χημική δομή, για την παρασκευή των οποίων μπορούν να χρησιμοποιηθούν πολλά είδη πρόδρομων ουσιών. Δεδομένου ότι στις περισσότερες περιπτώσεις οι χημικές ουσίες χρησιμοποιούνται για νόμιμη χρήση, είναι απαραίτητο να θεσπισθούν κατάλληλοι μηχανισμοί εποπτείας, προκειμένου να εμποδισθεί η παράνομη χρήση των ουσιών αυτών για την παρασκευή συνθετικών ναρκωτικών. Οι μηχανισμοί αυτοί οφείλουν να είναι συμβατοί με τα νόμιμα συμφέροντα της βιομηχανίας καθώς και με τις απαιτήσεις της καταπολέμησης των ναρκωτικών.»

1.8. Συνεπώς, απαιτούνται μέτρα τα οποία να συμβαδίζουν με την παγκόσμια τάση δηλ. να χρησιμοποιούνται εν μέρει αυστηρά μέτρα εποπτείας και ελέγχου για τις 22 πρόδρομες ουσίες. Αντί για τις εν λόγω ουσίες, χρησιμοποιούνται καταχρηστικά άλλες χημικές ουσίες (υποκατάστατα) για την παρασκευή ορισμένων ή άλλων ναρκωτικών (τελικά προϊόντα). Στο εσωτερικό της Κοινότητας, τούτο αφορά κυρίως την παρασκευή συνθετικών ναρκωτικών. Προκειμένου να διατηρηθεί η αποτελεσματικότητα των αυστηρών μέτρων ελέγχου για τις 22 πρόδρομες ουσίες, είναι απαραίτητη η θέσπιση συνοδευτικών και εφαρμόσιμων μέτρων.

1.9. Σε κοινοτικό επίπεδο, με την κύρια δράση κατά της κατάχρησης χημικών προδρόμων ουσιών που προτείνεται στην ανακοίνωση επιδιώκεται η τροποποίηση της οδηγίας του Συμβουλίου 92/109/ΕΟΚ (βλ. 1.4), προκειμένου να βελτιωθούν οι υφιστάμενοι μηχανισμοί εποπτείας και να επεκταθεί ο τύπος και ο αριθμός των ουσιών που υπόκεινται σε προαιρετική παρακολούθηση.

1.10. Στην αιτιολογική έκθεση () της υπό εξέταση πρότασης της Επιτροπής για την τροποποίηση της οδηγίας 92/109/ΕΟΚ του Συμβουλίου εξετάζεται με το ζήτημα των πολλών δυνατοτήτων χρησιμοποίησης υποκατάστατων των πρόδρομων ουσιών που περιλαμβάνονται μέχρι σήμερα στις κοινοτικές ρυθμίσεις. Στο σημείο αυτό, το φαινόμενο των συνθετικών ναρκωτικών λαμβάνει ιδιαίτερη σημασία. Στο πλαίσιο αυτό, διαπιστώνεται ότι θα ήταν εξωπραγματική και αντιπαραγωγική η εφαρμογή παρόμοιων περιοριστικών μέτρων σε σύγκριση με εκείνα που ισχύουν για τις 22 πρόδρομες ουσίες και σε άλλες χημικές ουσίες (λαμβανομένων ανάλογα υπόψη των αναγκών του νόμιμου εμπορίου). Ακόμη, τούτο θα έθετε εξάλλου σε κίνδυνο την καρποφόρα συνεργασία μεταξύ παραγόντων του τομέα και κοινοτικών αρχών.

1.11. Προκειμένου να συμβαδίζουν οι ανάγκες ενός θεμιτού εμπορίου με την απαίτηση μιας ενιαίας προσέγγισης σε κοινοτικό επίπεδο για την καταπολέμηση του προβλήματος, είναι απαραίτητο:

- να θεσπισθεί μηχανισμός εποπτείας για τις μη καταχωρημένες χημικές ουσίες, οι οποίες σε αντίθεση με ό,τι προβλέπεται για τις καταχωρημένες πρόδρομες ουσίες, βασίζονται στην προαιρετική ενημέρωση των αρχών σχετικά με τις ύποπτες αποστολές από τους δραστηριοποιούμενους στον τομέα 7

- να καταστεί δυνατόν οι αρμόδιες αρχές, όπως ορίζονται από την οδηγία 92/109/ΕΟΚ, να επεμβαίνουν χωρίς καθυστέρηση προκειμένου να εμποδίζουν την παράνομη χρήση των χημικών αυτών ουσιών, ακόμη και στις περιπτώσεις όπου υπάρχει βάσιμη υποψία παράνομης χρήσης.

1.11.1. Σχετικά λαμβάνονται κατάλληλα υπόψη οι γνώσεις, οι οποίες, σε συνδυασμό με την υφιστάμενη κοινοτική νομοθεσία, από την οποία προκύπτουν και οι εθνικές νομοθετικές ρυθμίσεις, οδήγησαν στα κράτη μέλη στη θέσπιση προαιρετικών μέτρων εποπτείας για τις μη καταχωρημένες χημικές ουσίες.

1.12. Λαμβανομένων υπόψη των εμπειριών αυτών και με στόχο την ενιαία προσέγγιση στο εσωτερικό της Κοινότητας, πρέπει, η επιτροπή που θεσπίζεται από το άρθρο 10 της οδηγίας 92/109/ΕΟΚ, να αναλάβει το έργο της κατάρτισης καταλόγου με τις μη καταχωρημένες χημικές ουσίες, οι οποίες είναι γνωστό ότι μπορούν να χρησιμοποιηθούν παράνομα για την απαγορευμένη παρασκευή ναρκωτικών και ψυχοτρόπων ουσιών. Από αυτόν το γενικό κατάλογο, η εν λόγω επιτροπή θα μπορέσει να επιλέξει τις χημικές ουσίες που στο εσωτερικό της Κοινότητας θα δηλώνονται προαιρετικά στις αρχές σε περίπτωση υποψίας. Κατά κανόνα, τούτο προϋποθέτει την κατάρτιση δεύτερου καταλόγου, σημαντικά μικρότερου (). Με τους καταλόγους αυτούς δεν επιβάλλεται καμία πρόσθετη υποχρέωση στους παράγοντες του τομέα π.χ. με τη μορφή αδειών ή εγκρίσεων. Οι κατάλογοι αποτελούν απλώς βοήθημα για τους παράγοντες του τομέα προκειμένου να προβαίνουν σε προαιρετική δήλωση.

2. Γενικές παρατηρήσεις

2.1. Η ΟΚΕ εκφράζει ικανοποίηση για την πρόταση της Επιτροπής για την τροποποίηση της οδηγίας 92/109/ΕΟΚ, η οποία επιδιώκει την επέκταση των ρυθμίσεών της όσον αφορά μη καταχωρημένες χημικές ουσίες, ως ένα βήμα προς την ορθή κατεύθυνση.

2.1.1. Η ΟΚΕ έχει υπογραμμίσει επανειλημμένως τη σημασία μιας συνεπούς καταπολέμησης των ναρκωτικών ().

2.2. Η ΟΚΕ τάσσεται υπέρ της προβλεπόμενης κατάρτισης δύο καταλόγων με περισσότερες χημικές ουσίες, οι οποίες μπορούν να χρησιμοποιηθούν καταχρηστικά ως υποκατάστατα των πρόδρομων ουσιών που περιλαμβάνονται στο παράρτημα Ι της οδηγίας 92/109/ΕΟΚ, για την παρασκευή ναρκωτικών και ψυχοτρόπων ουσιών. Οι λόγοι είναι οι εξής (βλ. 2.2.1 έως 2.2.6):

2.2.1. Για τις χημικές ουσίες που περιλαμβάνονται στους καταλόγους αυτούς, δεν επιβάλλεται κανένα πρόσθετο διοικητικό μέτρο ελέγχου όπως π.χ. υποχρεώσεις καταχώρησης άδειας και έγκρισης για τους παράγοντες του τομέα.

2.2.2. Όσον αφορά την προαιρετική δήλωση στις αρχές, ο κατάλογοι πληρούν σημαντική αποστολή διότι αποτελούν σημαντικό κριτήριο προσανατολισμού των οικονομικών παραγόντων της Κοινότητας. Για το λόγο αυτό πρέπει να προωθηθεί η ευαισθητοποίηση των παραγόντων του τομέα όσον αφορά συγκεκριμένες χημικές ουσίες που προσδιορίζονται στους καταλόγους και οι οποίες μπορούν να χρησιμοποιούνται για την παράνομη παρασκευή ναρκωτικών και ιδίως συνθετικών ναρκωτικών.

2.2.3. Οι προβλεπόμενοι μηχανισμοί για την κατάρτιση των περιοριστικών καταλόγων επιτρέπουν μια ταχεία και ευέλικτη συνεκτίμηση νέων συγκεκριμένων χημικών ουσιών που μπορούν να χρησιμοποιηθούν καταχρηστικά καθώς και κατάλληλη μείωση της εκάστοτε τάσης και κατάστασης της παράνομης χρήσης (παρασκευή, διακίνηση, κατανάλωση, κίνδυνος για την υγεία).

2.2.4. Με την επιτροπή, η οποία απαρτίζεται από υπηκόους από όλα τα κράτη της ΕΕ, σύμφωνα με το άρθρο 10 της οδηγίας 92/109/ΕΟΚ, και με την υποχρέωση παροχής ενημέρωσης από τα κράτη μέλη, σύμφωνα με το άρθρο 9 της ίδιας οδηγίας, διασφαλίζεται ότι οι αρμόδιοι εθνικοί και κοινοτικοί οργανισμοί διαθέτουν άμεση σχετική πληροφόρηση κάθε φορά που ζητείται. Τα μέλη της επιτροπής επιλέγονται τόσο από τις αρχές υγείας και έγκρισης όσο και από τους τομείς της εποπτείας και της δίωξης (τελωνεία, αστυνομία, υπηρεσίες οικονομικού ελέγχου). Με τον τρόπο αυτό, εξασφαλίζεται η κυκλοφορία των πληροφοριών «μεταξύ των πυλώνων» ().

2.2.5. Η ενσωμάτωση των χημικών ουσιών στον εν λόγω κατάλογο δεν προδικάζει την ένταξή τους αργότερα και στα παραρτήματα της Σύμβασης του ΟΗΕ του 1988 και την προσθήκη στο παράρτημα Ι της σχετικής οδηγίας 92/109/ΕΟΚ του Συμβουλίου.

2.2.6. Όσον αφορά την μη υποβολή της προαιρετικής δήλωσης, τα κράτη μέλη δεν υποχρεούνται να επιβάλλουν κυρώσεις στους οικονομικούς παράγοντες. Μια τέτοια ρύθμιση θα έπληττε σοβαρά την καρποφόρα συνεργασία των οικονομικών παραγόντων με τις αρχές, η οποία βασίζεται στην εμπιστοσύνη και αναμένεται να διευρυνθεί με την πρόταση τροποποίησης της οδηγίας.

2.3. Η ΟΚΕ συμφωνεί ότι δεν είναι σκόπιμο να δοθεί μεγάλη δημοσιότητα στους καταλόγους που θα καταρτισθούν. Με τον τρόπο αυτό αποφεύγεται κατά το δυνατόν η πρόσβαση των εγκληματιών και των εγκληματικών οργανώσεων σε γνώσεις σχετικά με τις χημικές ουσίες που υπόκεινται σε προαιρετικό έλεγχο. Είναι απαραίτητο να αποφευχθεί η δυνατότητα εξεύρεσης υποκατάστατων των πρόδρομων ουσιών που περιλαμβάνονται στον κατάλογο, οι οποίες πρέπει ακριβώς να αντιμετωπισθούν μεταξύ άλλων, μέσω των προτεινόμενων διευρυμένων μέτρων.

2.3.1. Αν και είναι απαραίτητος ο καθορισμός συγκεκριμένων κριτηρίων για την κατάρτιση ενός καταλόγου χημικών ουσιών αντικείμενο προαιρετικής δήλωσης που να περιλαμβάνει περιορισμένο αριθμό ουσιών για πρακτικούς λόγους, η ένταξη των κριτηρίων αυτών στην ίδια την οδηγία είναι αντίθετη με την ιδέα της δημοσιότητας. Η ΟΚΕ θεωρεί ότι η επιτροπή για τις πρόδρομες ουσίες που προβλέπεται από την οδηγία 92/109/ΕΟΚ, θα εφαρμόσει κατανοητά κριτήρια κατάλληλης επιλογής περιορισμένου αριθμού χημικών ουσιών, οι οποίες θα ελέγχονται σε κοινοτική κλίμακα σε προαιρετική βάση.

2.4. Η ΟΚΕ τονίζει ότι παρόμοια μέτρα πρόληψης θα γίνουν κυρίως αποδεκτά από τη στιγμή που η κοινωνία γενικά θα εκφράσει την αποδοκιμασία της ως προς τη χρήση ναρκωτικών.

3. Ειδικές παρατηρήσεις

3.1. Αιτιολογική σκέψη - 2η παράγραφος: Το κείμενο αναφέρει: «στο παράρτημα Ι της οδηγίας παρατίθεται κατάλογος 22 ουσιών που χρησιμοποιούνται συνήθως για την παράνομη παρασκευή ναρκωτικών».

3.1.1. Η ΟΚΕ επισημαίνει ότι στη θέση του όρου «φάρμακα», πρέπει να χρησιμοποιηθεί ο όρος «ναρκωτικά και ψυχοτρόπες ουσίες» όπως και στον τίτλο της οδηγίας (ΣτΜ: στη γερμανική μορφή του κειμένου).

3.2. Άρθρο 1, παράγραφος 3: (Στο άρθρο 6 προστίθεται η ακόλουθη παράγραφος). Η διαδικασία που περιγράφεται στην εν λόγω παράγραφο και έχει ως εξής: «... (...) οι αρμόδιες αρχές των κρατών δύνανται να απαγορεύουν τις συναλλαγές μη καταχωρημένων ουσιών εάν έχουν σοβαρούς λόγους να υποψιάζονται ότι οι ουσίες αυτές προορίζονται για την παράνομη παρασκευή (...)», δεν λαμβάνει επαρκώς υπόψη το αίτημα παρέμβασης των αρχών.

3.2.1. Η διατύπωση που προτείνεται από την Επιτροπή αντιστοιχεί στον κυρίως προληπτικό χαρακτήρα της οδηγίας 92/109/ΕΟΚ, με την οποία επιδιώκεται να εμποδισθεί η καταχρηστική χρησιμοποίηση των πρόδρομων ουσιών που οδηγεί στην παράνομη παρασκευή ναρκωτικών και ψυχοτρόπων ουσιών. Σύμφωνα με το προτεινόμενο άρθρο 5α «οι επιχειρηματίες (...) γνωστοποιούν αμέσως οποιαδήποτε περιστατικά, όπως ασυνήθεις παραγγελίες (...) από τα οποία διαφαίνεται ότι οι ουσίες αυτές ενδέχεται να προορίζονται για την παράνομη παρασκευή (...)». Ή ακόμη, το γεγονός ότι οι αρχές με βάση πληροφορίες από δικές τους ή άλλες πηγές, σε συγκεκριμένες περιπτώσεις λαμβάνουν γνώση τέτοιων δυνατοτήτων, απαιτεί την προσθήκη μιας δεύτερης παραγράφου στο άρθρο 6 της οδηγίας, η οποία να δίνει τη δυνατότητα λήψης μέτρων. Στόχος των μέτρων αυτών είναι να αποφευχθεί η ενδεχόμενη καταχρηστική χρησιμοποίηση των ουσιών αυτών για την παράνομη παρασκευή ναρκωτικών.

3.2.2. Η οδηγία 92/109/ΕΟΚ οφείλει να διασφαλίσει τον ανώτατο βαθμό ασφάλειας κατά τη χρήση των 22 πρόδρομων ουσιών που περιλαμβάνονται στο παράρτημα Ι και σύμφωνα με την πρόταση τροποποίησης της οδηγίας, ακόμη και σε συγκεκριμένες περιπτώσεις χρήσης άλλων χημικών ουσιών για την παράνομη παρασκευή ναρκωτικών, ώστε το εμπόριο και η χρήση των ουσιών αυτών να συνεχίσει να είναι νόμιμη. Συνεπώς, οι αρχές, οφείλουν να διαθέτουν τη δυνατότητα παρέμβασης όταν «(...) έχουν σοβαρούς λόγους να υποψιάζονται ότι οι ουσίες αυτές προορίζονται για την παράνομη παρασκευή (...)».

3.2.3. Στόχος των προς εφαρμογή μέτρων πρέπει να είναι η διασφάλιση της νόμιμης χρήσης των ουσιών αυτών. Τούτο σημαίνει ότι σε συγκεκριμένες περιπτώσεις «μιας βάσιμης υπόνοιας» είναι δυνατό να αναλαμβάνεται δράση προκειμένου οι περαιτέρω έλεγχοι να καθιστούν δυνατή την ενδεχόμενη νόμιμη χρήση. Τούτο ενδεχομένως αντιστοιχεί με όσα αναφέρονται στο προτεινόμενο νέο άρθρο 5α, σύμφωνα με το οποίο οι επιχειρηματίες, σε προαιρετική βάση γνωστοποιούν αμέσως οποιαδήποτε περιστατικά «(...) από τα οποία διαφαίνεται ότι οι ουσίες αυτές ενδέχεται να προορίζονται για την παράνομη παρασκευή (...)».

3.3. Άρθρο 1, παράγραφος 4 (Στο άρθρο 10 παράγραφος 1 προστίθεται το ακόλουθο εδάφιο). Το κείμενο αναφέρει ότι: «(...) χρησιμοποιούνται συχνά για την παράνομη παρασκευή (...)».

3.3.1. Η ΟΚΕ επισημαίνει ότι μετά τη λέξη «παρασκευή», χρειάζεται, για λόγους σαφήνειας, να προστεθεί η φράση «ναρκωτικών και ψυχοτρόπων ουσιών». (ΣτΜ: η παρατήρηση δεν ισχύει για το ελληνικό κείμενο.)

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() «Single Convention on Narcotic Drugs of 1961» (UN, Treaty Series, vol. 520, No 7515).

() Ως ψυχότροπες ουσίες συνοψίζονται όλες οι ουσίες που επηρεάζουν τον ψυχικό κόσμο (πηγή: Goodman, βλ. πρωτ.) - Ο κατάλογος ψυχοτρόπων ουσιών περιλαμβάνεται στην «Convention On Psychotropic Substances of 1971» (UN, Treaty Series, vol. 1019, No 14956).

() π.χ. ηρωίνη, κοκαΐνη.

() π.χ. μεταμφεταμίνες, αμφεταμίνες, LSD, methaqualon, tryptamine, phencyclidin, fentanyl, phetidine.

() Έκδοση των Ηνωμένων Εθνών, αριθ. αναφοράς Ε.94.ΧΙ.5.

() Η έννοια «πρόδρομες ουσίες» αποτελεί κοινή ονομασία των 22 ουσιών που περιλαμβάνονται στα παραρτήματα της Σύμβασης των ΟΗΕ του 1988 και στην οδηγία 92/109/ΕΟΚ του Συμβουλίου, οι οποίες χρησιμοποιούνται συχνά στην παράνομη παρασκευή ναρκωτικών και ψυχοτρόπων ουσιών. Τούτο αντιστοιχεί στην κοινή τακτική αν και ο όρος δεν είναι τεχνικά ορθός για όλες τις ουσίες που περιλαμβάνονται στην σύμβαση και στην οδηγία. Δεδομένου ότι η γνωμοδότηση περιλαμβάνει τον όρο «χημικές ουσίες», πραγματοποιείται διάκριση με τον όρο πρόδρομες ουσίες. Οι «χημικές ουσίες δεν περιλαμβάνονται στα παραρτήματα ούτε της Σύμβασης του ΟΗΕ του 1988, ούτε στην οδηγία 92/109/ΕΟΚ του Συμβουλίου».

() Εφαρμογή του άρθρου 12 της Σύμβασης του ΟΗΕ του 1988 σχετικά με το εμπόριο με τρίτες χώρες μέσω του κανονισμού (ΕΟΚ) αριθ. 3677/90 (ΕΕ L 357 της 20.12.1990) και μεταγενέστερων συμπληρώσεων.

() ΕΕ L 370 της 19.12.1992.

() COM(97) 249 τελικό της 23ης Μαΐου 1997.

() Επί του παρόντος, ο όρος «νέα συνθετικά ναρκωτικά» περιλαμβάνει κυρίως τις αμφεταμίνες και τα διάφορα παράγωγα που επονομάζονται «έκσταση». Ως γενική ονομασία χρησιμοποιείται συχνά και ο όρος «διεγερτικά τύπου αμφεταμίνης» (ΑTS). Ο όρος «designer drug» αφορά - ιδίως για τα ΑTS - τις ουσίες, οι οποίες μέσω μετατροπής της μοριακής τους δομής, καθίστανται εξαιρετικά αποτελεσματικές σε σχέση με τις πρωτογενείς ουσίες όπως π.χ. οι αμφεταμίνες. Ωστόσο, η παραγωγή παρόμοιων ουσιών αποσκοπεί στην παράκαμψη της νομοθεσίας σχετικά με τα ναρκωτικά.

() Βλ. παρ. 4 της αιτιολογικής έκθεσης, COM(98) 22 τελικό.

() Η γνωμοδότηση θα σχολιάσει στη συνέχεια την αρχή της ύπαρξης δύο καταλόγων (ενός γενικού και ενός μικρότερου για εφαρμογή σε κοινοτική κλίμακα).

() ΕΕ C 159 της 17.6.1991. ΕΕ C 223 της 31.8.1992. ΕΕ C 110 της 2.5.1995.

() Πρώτος και τρίτος πυλώνας.